Med støtte fra LandboNord åbner udstillingen om det ildelugtende emne søndag for publikum på Dorf Møllegård, der er en del af Museum for Forsyning og Bæredygtighed. Udstillingen sætter fokus på gyllens og gødningens kulturhistorie og går helt tilbage til det tidlige bondesamfund. - Vi ønsker med udstillingen at gøre landbrugets historie og i særdeleshed gødningen forståelig for alle, også de, der ikke har relation til landbruget. For hvad er gylle og ajle egentligt, og hvornår er det noget skidt, og hvornår er det en skat?, siger museumsinspektør Anders Kilgast Jensen til Brønderslev Avis. I udstillingen kan man blandt andet se, hvordan man i dansk landbrug effektivt har gjort brug af gødning, samtidig med at gødning er blevet en udfordring for natur, klima og drikkevand. Med udgangspunkt i gødningen, gyllen og ajlen skal udstillingen formidle betydningen af det danske landbrug og sættes fokus på blandt andet den teknologiske udvikling. Udstillingen åbner søndag, hvor der også er Dansk Mølledag.

Referat:
Fra søndag den 19. juni og helt indtil december 2023 har man mulighed for at se udstillingen 'LORT - skidt eller skat?' på Dorf Møllegård i Dronninglund.